**Pályázati felhívás honvédségi ösztöndíjra**

A Mészáros Lázár ösztöndíjat elnyert hallgatókkal köthető ösztöndíjszerződésekről,  
valamint az ösztöndíjak folyósításának rendjéről szóló 45/2017. (VIII. 31.) HM utasítás alapján a katonai oktatást is folytató intézményekben nem megszerezhető végzettséget igénylő beosztások feltöltése érdekében Magyarország honvédelmi minisztere pályázatot hirdet a Honvédelmi Minisztérium által folyósított ösztöndíj elnyerésére.

Az ösztöndíjra pályázatot nyújthatnak be a felsőoktatási intézmény nappali munkarendű felsőfokú alapképzésében, mesterképzésében vagy osztatlan képzésében, nappali munkarendű szakképzés keretében hallgatói jogviszonyban álló; továbbá iskolarendszerű, esti, levelező munkarendű vagy távoktatásos formában, szakképzés keretében tanulmányokat folytató tanulók.

Felsőoktatásban az alábbi szakokon/szakirányokon tanulóknak lehet pályázni:

|  |  |  |  |  |
| --- | --- | --- | --- | --- |
| **Képzési terület** | **alapképzési / osztatlan- / mesterképzési szak, szakirány** | **Specializáció** | **Képző intézmény** | **Foglalkoztatás kezdete** |
| műszaki infrastruk-turális | Építőmérnök BSc | magasépítési | Budapesti Műszaki Egyetem – Építőmérnöki kar (BME-EMK) | 2022  2023  2024 |
| szerkezetépítési | Debreceni Egyetem Mérnöki kar (DE-MK) |
| területi vízgazdálkodási, vízellátás csatornázás | Nemzeti Közszolgálati Egyetem – Víztudományi kar (NKE-VTK) |
| mérnöki építmények | Pécsi Tudományegyetem – Műszaki és Informatikai kar (PTE-MIK) |
| szerkezetépítési | Széchenyi István Egyetem - Építész-, Építő- és Közlekedésmérnöki Kar (SZE-ÉÉKK) |
| magasépítési, települési | Óbudai Egyetem Ybl Miklós Építéstudományi Kar (OE-YMÉK) |
| Gépészmérnök BSc | épületgépész | Budapesti Műszaki Egyetem – Gépészmérnöki kar (BME-GPK) |
| Debreceni Egyetem Mérnöki kar (DE-MK) |
| Pécsi Tudományegyetem – Műszaki és Informatikai kar (PTE-MIK) |

|  |  |  |  |  |
| --- | --- | --- | --- | --- |
| **Képzési terület** | **alapképzési / osztatlan- / mesterképzési szak, szakirány** | **Specializáció** | **Képző intézmény** | **Foglalkoztatás kezdete** |
| műszaki infrastruk-turális | Gépészmérnök BSc | energetika | Magyar Agrár- és Élettudományi Egyetem Gépészmérnöki Kar (MATE-GÉK) | 2022  2023  2024 |
| Energetikai mérnök BSc | épületenergetika | Budapesti Műszaki Egyetem – Gépészmérnöki kar (BME-GPK) |
| Építészmérnök osztatlan | műszaki, tervező | Budapesti Műszaki Egyetem – Építészmérnöki kar (BME-ÉPK) |
| Pécsi Tudományegyetem – Műszaki és Informatikai kar (PTE-MIK) |
| Széchenyi István Egyetem - Építész-, Építő- és Közlekedésmérnöki Kar (SZE-ÉÉKK) |
| Építészmérnök BSc | Budapesti Műszaki Egyetem – Építészmérnöki kar (BME-ÉPK) |
| Pécsi Tudományegyetem – Műszaki és Informatikai kar (PTE-MIK) |
| Széchenyi István Egyetem - Építész-, Építő- és Közlekedésmérnöki Kar (SZE-ÉÉKK) |
| Óbudai Egyetem Ybl Miklós Építéstudományi Kar (OE-YMÉK) |
| Debreceni Egyetem Mérnöki kar (DE-MK) |
| Villamosmérnök BSc | villamos energetika | Óbudai Egyetem - Kandó Kálmán Villamosmérnöki Kar (OE-KVK) |
| Debreceni Egyetem Természettudományi és Technológiai kar (DE-TTK) |
| Miskolci Egyetem - Gépészmérnöki és Informatikai Kar (ME-GÉIK) |
| létesítmények villamosítása és automatizálása | Pécsi Tudományegyetem – Műszaki és Informatikai kar (PTE-MIK) |

|  |  |  |  |  |
| --- | --- | --- | --- | --- |
| **Képzési terület** | **alapképzési / osztatlan- / mesterképzési szak, szakirány** | **Specializáció** | **Képző intézmény** | **Foglalkoztatás kezdete** |
| műszaki | járműmérnöki BSc | légijármű | Debreceni Egyetem, Műszaki Kar, járműmérnöki szak (DE-MK) | 2022  2023  2024  2025 |
| Budapesti Műszaki Egyetem, Közlekedésmérnöki és Járműmérnöki Kar (BME-KJK) |

|  |  |  |  |  |
| --- | --- | --- | --- | --- |
| **Képzési terület** | **alapképzési / osztatlan- / mesterképzési szak, szakirány** | **megszerezhető szakképzettség** | **Specializáció** | **Foglalkoztatás kezdete** |
| műszaki | villamosmérnöki BSc | villamosmérnök | radar | 2025 |
| műszaki | építészmérnöki BSc | építészmérnök |  | 2022. |
| műszaki | gépészmérnöki BSc | épületgépész mérnök |  | 2022. |
| műszaki | villamosmérnök BSc/MSc | villamosmérnök | villamos | 2023. |
| műszaki | villamosmérnök BSc/MSc | épületgépész-mérnök | épületgépész | 2023. |
| műszaki | építőmérnök BSc/MSc | építészmérnök | építőmérnök/  magasépítő | 2023. |
| műszaki | létesítménymérnök Msc | létesítmény-mérnök | üzemeltető | 2023. |
| műszaki | létesítménymérnök Msc | létesítmény-mérnök | energetika | 2023. |
| műszaki | létesítménymérnök Msc | létesítmény-mérnök | épületgépész | 2024. |
| informatika | programtervező informatikus BSc | programtervező informatikus |  | 2023. |
| informatika | mérnök-informatikus BSc | mérnökinformatikus |  | 2023.  2024.  2025. |
| orvos- és egészségtudomány | biológus/mikrobiológus/  molekuláris biológus  MSc | biológus | mikrobiológus/  molekuláris biológus | 2023.  2024. |
| orvos- és egészségtudomány | népegészségügyi  MSc | népegészségügyi |  | 2023 |
| orvos- és egészségtudomány | munka-sugáregészségügyi  szakterületen végzett mérnök  BSc vagy MSc | mérnök | környezetmérnök, munkavédelmi  szakmérnök, biztonságtechnikai mérnök | 2023.  2024. |
| természettudomány  műszaki | vegyész/vegyészmérnök MSc | mérnök | vegyész/vegyészmérnök | 2024 |
| orvos- és egészségtudomány | mentőtiszt | mentőtiszt |  | 2023.  2024. |
| orvos- és egészségtudomány | népegészségügyi ellenőr | népegészségügyi ellenőr |  | 2024.  2025. |
| orvos- és egészségtudomány | általános orvos | orvos |  | 2025.  2026. |

Szakképzésben tanulók részére az alábbi szakképzettséget szerzőknek lehet pályázni:

|  |  |  |  |
| --- | --- | --- | --- |
| **Ágazat** | **szakma** | **szakmairány** | **Foglalkoztatás kezdete** |
| egészségügy | mentőápoló | mentőápoló | 2023 |

Ösztöndíjszerződés azzal a hallgatóval köthető, aki:

* 18. életévét betöltötte,
* cselekvőképes,
* magyar állampolgár,
* büntetlen előéletű,
* állandó belföldi lakóhellyel vagy tartózkodási hellyel rendelkezik,
* megfelel a honvédségi ösztöndíjas hallgatókra vonatkozó egészségi, pszichikai, fizikai és egyéb alkalmassági követelményeknek,
* hazai iskolarendszerű szakképzésben (ideértve a továbbiakban: a szakképesítés-ráépülés képzés keretében) nappali, esti, levelező, távoktatásos iskolai rendszerben tanulmányokat folytató tanulói jogviszonyban álló, vagy hazai felsőoktatási intézmény nappali tagozatos képzésén vesz részt
* folyamatos tanulmányok folytatását – kivéve az engedélyezett halasztás esetét – vállalja, továbbá
* vállalja, hogy a képzés befejezését követően az MH-val létesített szerződéses szolgálati viszonyát legalább az ösztöndíj folyósításával megegyező ideig fenntartja.

Az ösztöndíjat elnyert hallgatókkal a pályázatok elbírálása érdekében létrehozott bíráló bizottság (a továbbiakban: Bizottság) döntésének közlését követően legkésőbb a szemeszter vagy félév második hónapjának utolsó napjáig, a szemeszter vagy félév kezdetére visszamenő hatállyal lehet ösztöndíjszerződést kötni.

Nem köthető ösztöndíjszerződés azzal a hallgatóval, akivel szemben büntetőeljárás – ide nem értve a magánvádas vagy pótmagánvádló vádindítványa alapján indult eljárást – van folyamatban, a büntetőeljárás jogerős befejezéséig.

Az ösztöndíjra pályázatot benyújtó hallgató tudomásulvételével és hozzájárulásával – a honvédek jogállásáról szóló 2012. évi CCV. törvény 31. § (1) és (2) bekezdésében meghatározott, a szolgálati jogviszony létesítésére vonatkozó feltételekre figyelemmel – a büntetlen előélet és magyar állampolgársággal való rendelkezés feltételének fennállása előzetesen ellenőrizhető.

A tanévenként meghirdetésre kerülő ösztöndíjat elnyert hallgató az ösztöndíjszerződésben a meghatározott szemeszter, illetve félév kezdőnapjától szerződéses állományba vételének időpontjáig ösztöndíjra jogosult.

Az ösztöndíj havi összege:

* felsőoktatási intézmény hallgatója esetében az illetményalap (44.600,- Ft) 300%-a (133.800,- Ft);
* szakképző iskola tanulója esetében az illetményalap (44.600,- Ft) 150%-a

(66.900.-Ft).

A pályázatnak az adatlap szerint tartalmaznia kell:

* A pályázatot benyújtó hallgató személyes adatait (név, születési hely és idő, anyja neve, lakcím, adóazonosító jel, TAJ szám stb.);
* Igazolást a hallgatói vagy tanulói jogviszonyról (oktatási intézmény adatai, neve, címe, elérhetősége, intézményvezető aláírása, pecsét);
* Adatkezeléshez hozzájáruló nyilatkozatot;
* Önéletrajzot.

A COVID-19 járvány következményeként kihirdetett veszélyhelyzetre tekintettel a hallgatói vagy tanulói jogviszony igazolása a képző intézmény honlapjáról elérhető, elektronikusan kibocsátott dokumentummal is történhet.

Külön csatolni kell:

* Tanulmányi eredményének hiteles igazolását (leckekönyv, bizonyítvány hiteles fénymásolata);
* hatósági erkölcsi bizonyítványt (a pályázat benyújtásakor érvényes);
* államilag elismert nyelvvizsga-bizonyítvány másolatát;
* személyi igazolvány és lakcímkártya másolatát.

A pályázat **beérkezésének határideje** legkésőbb **2021. július 2.** A pályázatokat írásban (ajánlott tértivevényes elsőbbségi küldeményként) az alábbi címre kell eljuttatni:

Név: Magyar Honvédség Parancsnoksága Személyzeti Csoportfőnökség  
Cím: 1135 Budapest, Lehel u. 35-37.

Postai cím: 1885 Budapest, Pf. 25.  
A borítékra rá kell írni: „*Pályázat HM ösztöndíjra*”

*Külön meg kell nevezni a borítékon a megpályázott szakot/szakirányt/ágazatot*.

A pályázat elnyerőivel sikeres alkalmassági vizsgálatot követően ösztöndíjszerződés kerül megkötésre. Az ösztöndíjjal összefüggő jogszabálymódosítások eredményeként a megkötött ösztöndíjszerződések módosítása nem szükséges.

Pályázattal kapcsolatos felvilágosítást Hajdu Attiláné alezredes, Németh Annamária főhadnagy és Csibrik Ferencné törzszászlós ad (tel.: 06/1/474-11-11/27-071, 26-027, 27-138) e-mail: [hajdu.attilane@hm.gov.hu](mailto:hajdu.attilane@hm.gov.hu), [nemeth.annamaria@hm.gov.hu](mailto:nemeth.annamaria@hm.gov.hu), csibrik.ferencne@hm.gov.hu).

A Bizottság a beadott pályázatok előzetes elfogadásáról 2021. július 15-ig dönt. A befogadott pályázatot benyújtók alkalmassági vizsgálata tervezetten augusztus és szeptember hónapban kerül lefolytatásra. A pontos időpontról e-mail-ben kapnak az érintettek tájékoztatást.

A hiányosan, rosszul kitöltött pályázatok hiánypótlására az értesítéstől számított 5 munkanapos határidőn belül van lehetőség. A hiányos, határidőn túl beküldött pályázatok érvénytelen pályázatként kizárásra kerülnek.